text: 14-årig blev dagens helt
  06 juli 2010 kl. 11.57
  Nick Karstensen på 14 år reddede lørdag to 8-årige piger fra druknedøden i et svømmebassin på campingpladsen i Vestbirk ved Horsens.
  - En pige kom hen til mig og fortalte, at der lå to livløse piger i bassinet, fortæller Nick Karstensen, der nu har haft et par dage til at komme sig over den dramatisk begivenhed.
  Den ene af pigerne lå på bunden af bassinet, mens den anden flød i overfladen med hovedet nedad.
  - Jeg sprang i vandet og fik pigen på bunden af bassinet op ved lægge den ene arm om hende bagfra og med den anden svømme op til overfladen, fortæller Mick Karstensen.
  Han råbte om hjælp, da han kom op til overfalden, og det fik en anden badegæst til at hive den anden pige op af bassinet.
  
  Pigerne blev genoplivet
  Begge piger kom op på bassinkanten, og Nick Karstensen styrtede ind i campingpladsens reception for at slå alarm.
  I mellemtiden gik andre badegæster i gang med at få liv i de to piger ved hjælp af hjertemassage.
  Billeder fra campingpladsens overvågningskamera viser, at de to piger har ligget under vandet i mere end fire minutter. De kunne formentlig ikke svømme.
  Begge piger overlevede, og Nick Karstensen håber, at han får mulighed for at møde dem igen under mindre dramatiske omstændigheder.
  Pigerne er stadig indlagt.
  